ร้านเพิ่งมาเปิดที่ชั้น7 CTW ฝั่งหน้าห้าง Zen มีที่นั่งได้ประมาณ 25 ที่

Movenpick ชื่อนี้ยังไม่เป็นที่รู้จักของคนไทยมากนัก ตัวนีเองเพิ่งรู้จักและได้ชิมครั้งแรกเมื่อต้นปีที่แล้ว จากร้านเค้กที่เคยขายไอศครีมแบรนด์นี้ (ปัจจุบันเปลี่ยนแบรนด์ไอศครีมแล้ว) ความรู้สึกแรกที่เห็นราคาไอศครีมลูกละ 120 บาท (+ 10%) "แพงมาก ไอติมอะไร ทำไมแพงจัง ดียังไง ต้องลองหน่อยซิ" 

ตอนนั้นลอง 3 รส คือ ช็อคโกแลค วนิลา และสตอเบอรี่ อร่อยเข้มข้นทั้ง 3 รส ที่สำคัญ ไม่หวานเหนียวติดคอ ชอบมากที่สุดคือรสช็อคโกแลต อร่อยต่างจากแบรนด์อื่น ตรงที่มีเกล็ดช็อคโกแลตละเอียดๆ แทรกอยู่ในเนื้อไอศครีม ทุกๆ คำที่ตักเข้าปาก ไม่หวานปรี๊ด ไม่ขม แต่เข้มข้น รสกลมกล่อม ติดใจเลยค่ะ

หลังจากนั้นเคยกลับไปร้านเค้ก เพื่อกินไอศครีมอีก แต่ทางร้านเปลี่ยนมาขายไอศครีมของทางร้านเอง ไม่อร่อยเลย ช่วงนั้นเลยหาร้านกิน movenpick ยากมาก ต้องมากินที่พารากอนชั้นG ที่ขายอยู่ในร้านอาหาร 

รู้ข่าวจากคุณลูกกวาด (Lukekward) ว่า movenpick มาเปิดร้านที่ ctw เมื่อมาธุระที่นี่ก็แวะมาทันทีเลยค่ะ

ราคาไม่ต่างจากที่เคยขายในร้านเค้ก (120 + 10% = 132 บาท) ราคาที่ร้าน movenpick 

- 1 ลูก 130 บาท
- 2 ลูก 230 บาท
- 3 ลูก 300 บาท
- โคน 30 บาท

ราคาไม่มีบวกเพิ่ม

และมีไอศครีมในเมนูที่ขายเป็นแก้ว มีการตกแต่งแบบต่างๆ ราคาเริ่มต้นที่สองร้อยกว่าบาท แต่ลืมถ่ายรูปมาด้วยค่ะ ซึ่งเดิมทีนีตั้งใจจะสั่งแบบนั้น แต่ด้วยโปรโมชั่น 1 แถม 1 เฉพาะแบบใส่โคน วันสุดท้าย ทำให้ต้องเปลี่ยนใจมาสั่งแบบโคนแทน

ก่อนสั่งรสไอศครีม ได้ขอชิมรสพิตาชิโอ รสชาติแปลกๆ ไม่ชอบค่ะ ขอชิมรสพานาคอตต้า  รสออกครีมๆ ปนรสสตอเบอรี่ ไม่หวานมาก สรุปเลือกรสนี้ คู่กับรสช็อคโกแลตรสโปรดค่ะ ตัวโคนกรุบๆ แข็งหน่อย ไม่เหนียว อร่อยใช้ได้

สรุปไอศครีมแนะนำเป็นรสเดิมๆ อย่างช็อคโกแลต วนิลา และสตอเบอรี่ค่ะ

มีเค้ก 6 อย่าง ราคา 90 บาท และ 120 บาท

เลือกบานอฟฟี่ชิ้นละ 120 บาท มาลองค่ะ ครีมด้านบนเนียนนุ่มดี กล้วยสดอร่อย คาราเมลหวานหอม พายด้านล่างแฉะๆ ร่วนไปหน่อย

น้ำเปล่าขวดเล็กจิ๋ว 20 บาท

ตัวร้านเปิดโล่ง ตกแต่งเรียบๆ โทนสีแดง ดำ และขาว